Diari Oficial de la Generalitat Valenciana


Sumari del DOGV 8101, del 08-08-2017 (2017/6626)

RESOLUCIÓ de 14 de juny de 2017, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 127/13-AIA Benaguasil.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8101

Data del DOGV
:   08-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6626


Data del document
:   14-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 14 de juny de 2017, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 127/13-AIA Benaguasil. [2017/6626]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 127/13-AIA Benaguasil.  
  
«Declaració d'impacte ambiental  
Expedient: 127/13-AIA.  
Títol: Arreplega, transport i emmagatzematge de residus no perillosos.  
Promotor: United Transand, SL.  
Autoritat substantiva: Ajuntament de Benaguasil.  
Objecte del projecte: obtenció de la llicència ambiental per a l'activitat de ferralleria.  
Localització: carrer de les Pallises, núm. 8, polígon industrial Les Eres, al terme municipal de Benaguasil (València).  
Descripció del projecte  
L'activitat consistirà en l'arreplega, transport i emmagatzematge de residus no perillosos, en una nau industrial que hi ha.  
L'activitat es localitzarà en un solar de 1.225 m². Es desenvoluparà en una nau de 945 m², distribuïda en la planta baixa (vestidors-lavabos i magatzem) i primer pis de 92,6 m² destinat a oficines.  
La zona de magatzem en l'interior de la nau disposarà de contenidors de 2, 5 i 7 m³ o GRG, depenent del volum requerit pel gestor final per a la seua recepció.  
L'activitat d'emmagatzematge de residus no perillosos es desenvoluparà en les fases següents:  
1. Arreplega i transport de residus.  
2. Recepció, inspecció visual i pesada del material.  
3. Separació, identificació visual i classificació de residus.  
4. Emmagatzematge de residus en la zona d'emmagatzematge, situada en l'interior de la nau, usant com a elements d'emmagatzematge contenidors de 2, 5 i 7 m³ o en GRG.  
5. Expedició. Els materials són retirats per un gestor autoritzat.  
Els materials que es gestionaran en l'activitat seran envasos mesclats, mescles de formigó, fusta, plàstic, residus de la construcció, residus de garbellament, residus de desarenatge, metalls, cartó, residus voluminosos.  
La instal·lació estarà connectada a la xarxa de subministrament d'aigua potable municipal, xarxa de clavegueram i xarxa d'energia elèctrica que abasteix el polígon industrial.  
La capacitat màxima d'emmagatzematge és de 90 tm.  
Tramitació administrativa  
En data 23 d'octubre de 2013, l'Ajuntament de Benaguasil sol·licita l'avaluació d'impacte ambiental de l'activitat d'arreplega, transport i emmagatzematge de residus no perillosos, i presenta document d'estudi d'impacte ambiental, projecte de l'activitat, i també certificat d'informació pública i informe de compatibilitat urbanística.  
L'expedient administratiu municipal inclou:  
- Informe de compatibilitat urbanística favorable de data 19 de juny de 2012.  
- Informació pública de l'activitat al tauler d'edictes de l'Ajuntament, així com en el DOCV número 6890, de 26 d'octubre de 2012, sense la presentació d'al·legacions.  
Afeccions legals  
El sòl on es localitza l'activitat està qualificat com a sòl urbà industrial aïllat, segons normes subsidiàries de planejament urbanístic municipal.  
L'activitat projectada queda subjecta a la Llei 22/2011, de 28 de juliol, de residus i sòls contaminats, així com a la Llei de residus, i a la Llei 10/2000, de residus de la Comunitat Valenciana, i queda sotmesa a la corresponent autorització administrativa de la conselleria competent en medi ambient.  
En matèria d'acústica, el Decret 266/2004, del Consell de la Generalitat, desenvolupa la Llei 7/2002, de 3 de desembre, de la Generalitat Valenciana, de protecció contra la contaminació acústica, i exigeix, en l'article 18, la realització d'auditories acústiques per a aquelles activitats susceptibles de produir sorolls i vibracions.  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que siga aplicable.  
Consideracions ambientals  
L'activitat industrial es localitza en sòl urbà industrial aïllat, en una nau industrial ubicada en un polígon industrial consolidat i en funcionament, per la qual cosa el medi està significativament antropitzat.  
  
Els residus gestionats en la instal·lació s'emmagatzemaran durant un període inferior a dos anys, quan es destinen a valoració, i a un any, quan destinen a eliminació, segons la Llei 22/2011, de 28 de juliol, de residus i sòls contaminats.  
Atés el caràcter industrial de la zona, no s'esperen impactes significatius en la fase de funcionament i l'impacte previsible més rellevant en aqueixa fase és el que es genere sobre la qualitat de l'aire, associat a l'emissió del soroll, així com possibles vibracions que s'originaran a causa del trànsit dels vehicles de transport i les operacions de càrrega i descàrrega, classificació i emmagatzematge dels residus no perillosos.  
  
Analitzats els impactes potencials que pot generar l'activitat en fase de funcionament, es proposa l'adopció de les mesures preventives i correctores següents:  
Emissions  
L'emissió de sorolls haurà de respectar els màxims permesos en sòl industrial establits en el Decret autonòmic 266/2004, per a nivells sonors màxims en horari diürn i en zona industrial, sense que se supere els 45 dB (A) transmesos a locals contigus, ni els 70 dB(A) a l'exterior del local. El funcionament de l'activitat es realitzarà en horari diürn.  
  
Es realitzarà una auditoria acústica cada cinc anys per un organisme de control autoritzat.  
Per a evitar la transmissió de sorolls als locals contigus, s'ha procedit, constructivament, a insonoritzar el local per mitjà de tancaments de grossàries adequades. Tota la maquinària estarà separada un mínim d'1 m de les parets mitgeres, que recolzaran sobre tacs de goma tipus Silent-Block i, a més, estaran equilibrades estàticament i dinàmicament, amb la qual cosa s'evitarà la producció i la transmissió de vibracions.  
  
Abocaments  
L'interior de la nau disposarà de solera de formigó hidròfug per a millorar la impermeabilitat del sòl, la qual haurà d'inspeccionar-se periòdicamente per a assegurar la inexistència de fugues.  
La instal·lació disposarà de xarxes independents per a l'arreplega d'aigües pluvials i aigües sanitàries.  
Les aigües pluvials seran arreplegades per un canal de xapa galvanitzada de 0,8 mm de grossària i 1.000 mm de desenvolupament i conduïdes per una canonada aèria de PVC de 160 mm de diàmetre a la xarxa corresponent. La xarxa d'aigües residuals serà independent de la de pluvials, connectaran a les arquetes que hi ha en l'interior de la parcel·la i abocaran directament a la xarxa de clavegueram municipal, i hauran de complir els paràmetres de qualitat d'aigua establits en l'ordenança municipal d'abocaments.  
Residus  
L'empresa haurà de sol·licitar i obtindre l'autorització de gestor de residus no perillosos, així com complir les obligacions corresponents a la seua condició de productor de residus no perillosos.  
Els residus no perillosos s'emmagatzemaran en un lloc específic preparat per a aquest fi, que comptarà amb totes les mesures que minimitzen possibles impactes en cas de vessaments. Els dits residus seran arreplegats per un gestor autoritzat.  
En la fase de funcionament, es disposarà d'un registre físic o telemàtic on s'arreplegue per ordre cronològic la quantitat, naturalesa, origen, destinació i mètode de tractament dels residus; quan corresponga, s'inscriurà també el mitjà de transport i la freqüència d'arreplega. A aquest arxiu s'incorporarà la informació continguda en l'acreditació documental de les operacions de producció i gestió de residus. El dit registre estarà permanentment a disposició de l'òrgan ambiental. S'arreplegarà igualment tota la documentació acreditativa relativa a accidents, fugues o vessaments i a l'arreplega i gestió posterior d'aquests. Es documentarà degudament cada acte d'arreplega des de productors i/o d'entrega a gestors autoritzats. La còpia d'aquests documents romandrà en l'empresa durant un termini no inferior a cinc anys.  
Consideracions jurídiques  
- El projecte examinat constitueix un dels supòsits en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu Reglament, apartat 6.c.2 de l'annex I del Decret 32/2006, de 10 de març, del Consell de la Generalitat, pel qual es modifica el Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
- En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que s'hi apliquen.  
- L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, ordenació del territori i del litoral, urbanisme, coordinació territorial i inspecció d'urbanisme, ordenació, planificació i actuacions territorials estratègiques.  
  
Per tot això, fent ús de les facultats que tinc legalment atribuïdes formule la següent declaració d'impacte ambiental:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que s'hi apliquen, l'activitat d'arreplega, transport i emmagatzematge de residus no perillosos, que promou United Transad, SL, localitzat en el terme municipal de Benaguasil (València), sempre que es desenvolupe amb les previsions de l'estudi d'impacte ambiental i amb els condicionants establits a continuació:  
a) Tant els residus gestionats com els generats per l'activitat durant el seu funcionament normal, seran adequadament emmagatzemats, sempre en l'interior de la nau, etiquetats i entregats a un gestor autoritzat, segons la Llei 10/2000, de 12 de desembre, de residus. Açò inclou l'obtenció de les autoritzacions administratives per a la gestió de residus que atorga la Direcció General de Qualitat Ambiental d'aquesta conselleria.  
  
b) La instal·lació haurà de complir la Llei 7/2002, de 3 de desembre, de la Generalitat Valenciana, de protecció contra la contaminació acústica, i no haurà de transmetre a l'ambient exterior nivells sonors de recepció superiors a 70 dB (A) en horari diürn (de 08.00 h a 22.00 h), ni més de 60 dB(A) en horari nocturn (de 22.00 h a 08.00 h). El promotor està obligat a realitzar un autocontrol de les emissions acústiques com a màxim cada cinc anys, per part d'un organisme de control autoritzat, i fer-ne constar els resultats en un llibre de control que estarà a disposició de l'administració competent.  
c) Haurà de revisar-se periòdicament l'estat de conservació de la solera de la instal·lació.  
d) Haurà d'elaborar el programa de vigilància ambiental, en el qual s'inclourà el control dels residus que es reben en l'empresa, i es mantindrà un registre amb les quantitats i característiques dels residus depositats, amb indicació de l'origen, la data d'entrada i qui realitza l'entrega. El dit registre estarà permanentment a disposició de l'òrgan ambiental. S'arreplegarà igualment tota la documentació acreditativa relativa a accidents, fugues o vessaments, i a l'arreplega i gestió posterior. Es documentarà degudament cada acte d'arreplega des de productors i/o d'entrega a gestors autoritzats. La còpia d'aquests documents romandrà en l'empresa durant un termini no inferior a cinc anys.  
e) Qualsevol modificació o ampliació del projecte presentat, i també, si es detectara algun impacte ambiental no previst en l'estudi d'impacte ambiental, s'hauran de comunicar a aquesta direcció general, que establirà, si és procedent, l'aplicació de nous condicionants.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets consideren pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 27 de gener de 2014.- El director general d'Avaluació Ambiental i Territorial: Juan Giner Corell.»  
  
València, 14 de juny de 2017.- El director general de Medi Natural i d'Avaluació Ambiental: Antoni Marzo i Pastor.